નગર સંસ્કતિમાં કામવૃત્તિના ધર્મયુક્ત આચરણ માટે લગ્નપ્રથા આવશ્યક છે. રાક્ષસો લગ્ન પ્રથામાં માનતા નહોતા. નગર સંસ્કૃતિમાં હિંસા નબળાનું રક્ષણ કરવા અથવા સ્વબચાવ માટે જ ઉપયુક્ત ગણાતી. રાક્ષસો માટે હિંસા એ વિશ્વ પર રાજ કરવા માટેનું સાધન હતી. વાનર પ્રજાતિ કદાચ માનવ અને રાક્ષસના લક્ષણોની મધ્યે હતી. તેઓ વાનર કહેવાયા કારણકે તેઓ પશુ (વાંદરા) જેવું આચરણ કરતા. તેનો રાજા વાલી ખુબ જ બળવાન હતો અને પોતાનું એકચક્રી સરમુખત્યાર શાસન ચલાવતો હતો. તે તેના મંત્રીઓની સાચી સલાહ પણ સાંભળતો નહિ અને પોતાનું જ ધાર્યું કરતો. સુગ્રીવ સાથે તેણે કરેલા અન્યાયની વાત તેની સાક્ષી છે. ન તો તેણે સુગ્રીવને પોતાના બચાવમાં કશું કહેવાનો મોકો આપ્યો, ન તેણે બાદમાં પોતાના મંત્રીઓ અને હિતેચ્છુની વાત સાંભળી. હકીકતમાં સુગ્રીવ પોતે શોકમગ્ન હોવા છતાં મંત્રીઓ અને લોકોની ઈચ્છાને માન આપીને જ રાજા બન્યો હતો. છતાં પણ વાલી જયારે સુગ્રીવને મારીને કિષ્કિન્ધા માંથી કાઢી મુકે છે ત્યારે કે ત્યારબાદ પણ કોઈ મંત્રી તેને સાચી વાત જણાવતું નથી અથવાતો જણાવવાની હિંમત કરતુ નથી. એ દર્શાવે છે કે ત્યાની પ્રજા પર વાલીનો કેટલો ખોફ હતો ! વાલી સુગ્રીવની પત્નીને બંદી બનાવી તેને ભોગવતો હતો. કોઈ પણ રાજ્ય માટે આ પરિસ્થિતિ યોગ્ય નથી. આમ વાલી કિષ્કિન્ધામાં જંગલ રાજ ચલાવતો હતો.